แห่ซื้อสลากธ.ก.ส.20บาทรางวัล2ล้าน
คนแห่ขึ้นทะเบียนซื้อสลาก ธ.ก.ส. เตรียมเปิดวงเงินจำหน่ายเพิ่มหากกระแสดี
15 ส.ค. 2562

คนแห่ขึ้นทะเบียนซื้อสลาก ธ.ก.ส. เตรียมเปิดวงเงินจำหน่ายเพิ่มหากกระแสดี
นายอภิรมย์ สุขประเสริฐ ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า สลากออมทรัพย์ชุดเกษตรยั่งยืน หน่วยละ 20 บาท วงเงิน 1 หมื่นล้านบาท จะเริ่มเปิดให้ฝากตั้งแต่วันที่ 19 ส.ค.นี้ โดยมีเป้าหมายจำหน่ายให้กับรายย่อย เปิดให้ฝากได้งวดละไม่เกิน 2 แสนบาท ซึ่งหากซื้อในวงเงินดังกล่าว จะทำให้ถูกรางวัลทุกงวด เมื่อครบอายุสลาก จะได้รับเงินรางวัลทันที 2,480 บาทต่องวดที่ซื้อ เมื่อรวมกับผลตอบแทนดอกเบี้ย 0.5% ต่อปี จะทำให้ซื้อสลากได้รับผลตอบแทนเพิ่มขึ้นอีก 2,000 บาท รวมผลตอบแทนทั้งหมด 4,480 บาทต่อเงินฝาก 2 แสนบาท
ขณะนี้มีลูกค้าทั้งรายเก่าและรายใหม่มาเปิดบัญชี ขึ้นทะเบียนซื้อสลากแล้วกว่า 6,000 ราย โดยคณะกรรมการเห็นชอบกรอบวงเงินไว้ 10,000 ล้านบาท ในรอบ 2 ปี หรือ 24 งวด หากจำหน่ายได้หมดก็ก็พร้อมที่จะทบทวนขยายวงเงินเพิ่มได้
ทั้งนี้ สลากออมทรัพย์ชุดเกษตรยั่งยืน หน่วยละ 20 บาท มีรางวัลพิเศษ 2 ล้านบาท ที่ออกทุกงวดและ รางวัลทองคำแท่งที่แจกเมื่อมีการซื้อสลากเกิน 6 งวดขึ้นไป